Sabang

Sabang nakeuh saboh banda nyang na di Acèh. Bak administrasi peumerèntah geukheun Kotamadya Sabang, wilayah nyoe meu pulo-pulo di meurandéh la'ôt ujông barôh Pulo Ruja, nang nanggroë Sabang nakeuh banda Sabang nyang na di Pulo Wèh, pulo nyang that rayeuk disinan.

Lé peumerèntah Indônèsia Sabang nyoë neupeugot keu saboh da'irah ekonomi bibeuëh. Ngon na banda la'ôt nyang cukôp meusaneut di Lhôk Sabang.

Bumoë 
Lam neuduëk bumoë Indônèsia, wilayah Kuta Sabang na bak 95°13'02"-95°22'36" Buju Timu, ngon 05°46'28"-05°54'-28" Linteuëng Barôh, nakeuh wilayah peumerèntahan nyang paléng barôh neugara Indônèsia, wilayah nyoe meuceuë langsông ngon neugara jiran Malaysia, Thailand, ngon India.

Wilayah Kuta Sabang geulingka lé Seulat Malaka di barôh ngon timu, La'ôt Hindia di tunong ngon barat. Pulo Rôndô nyang nakeuh salah saboh pulo paléng luwa wilayah neugara Indônèsia. Salang Titék Nol di Sabang nakeuh garéh keunira tanoh nyang phôn di Indônèsia.

Pulo-pulo di Sabang
 Pulo Klah (0,186 km²)
 Pulo Rôndô (0,650 km²)
 Pulo Rubiah (0,357 km²)
 Pulo Seulako (0,055 km²)
 Pulo Wèh (121 km²)

Beunagi wilayah

Sabang geuweuëk keu 2 kecamatan Sukakarya ngon Sukajaya. Jumeulah gampông na 18 boh.

Tarèh

Asai nanggroë 

Bak saboh peunegah nakeuh mula nan Sabang nyan nakeuh nibak Bahsa Arab shabaq nyang meuma'na gunong beureutôh. Nyan na saboh tanda nyang nakeuh lam èleumèe bumoë neukheun Pulo Wèh nyan jeuet nibak tanoh vulkanik. Jeuet ta kalon cit bak neuduëk wilayah nyan na lam garéh meurumpok duwa banuwa, ngon di Sabang na gunong Jabôi, saboh gunong meuapuy nyang ka maté. Bak 300 thôn yôh gohlom masehi na sidroë ahli èleumèe bumoë Yunani nyang geujak u timu ngon trôh bak saboh pulo hana geuturi bak babah la'ôt Seulat Malaka, nyan keuh Pulo Wèh. Lhueh nyan bak peuta la'ôt jameun nyang geumeuneumat lé ureuëng meula'ôt pulo Wèh nyan geutuléh nan ngon Pulo Meuh. Lam hikayat Sinbad, sabaoh hikayat nanggroë Parsi na cit geu meuteu'oh nan pulo Wèh nyan bak watèe Sinbad neujak meulayeuë dari Sohar, Oman, jeu'ôh neujak rot la'ôt meulingkeuë Maldives, Pulo Kalkit (India), Srilanka, Andaman, Nias, Wèh, Penang, ngon Canton (China). Sinbad geu piyôh bak saboh pulo nyang geukheun ngon Pulo Meuh jinoe geuturi ngon Pulo Wèh.

Salang Pulo Wèh lam Bahsa Acèh teuka nibak narit "wèh" nyang meuma'na pinah, bak masa Keurajeuën Acèh jameun pulo nyan geuduëk lé ureuëng nyang neu minah atawa neuwèh dari Pulo Ruja. Bak teunulèh nan da'irah lam bahsa aséng kayém neutuléh ngon We, hana haraih H.

Tarèh modern 

Lam masa phôn-phôn that teuka Bansa Beulanda neukuwasa Acèh nyan Sabang neupuga keu saboh banda la'ôt nyang that peunténg di babah la'ôt Seulat Malaka. Bak phôn abad keu-20 Sabang nyan nakeuh gampông ureuëng meula'ôt ngon cuaca keuadaan nyang that get keu neupuga banda la'ôt disinan. Lheuëh nyan lé Beulanda geupeugot teuk saboh gudang batèe arang disinan, banda lhôk nyan geukuëh lom bah jeuët dimeulabôh kapai raya ngon dipeudong peuneudong la'én didarat, ka sampoë lam gudang disinan jeuët jikeubah 25.000 ton batèe arang. Bak masa nyan batèe arang nyan that meuguna keu ngon peujak kapai uap. Kapai uap dari le-le nanggroë sabé neupiyôh di Sabang keu neutamah batèe arang, ië tabeuë ngon peukakaih la'én dum. Teuninggay seujarah nyoë mantong le ta eu di Sabang sampoë 'an uroë nyoë. Yôh golom Prang dônya II banda Sabang nyan get that peunténg bandéngan ngon singapura. Lheueh hana le ureuëng ngui kapai uap nyang meugantoë ngon meusén disè meubarô keuh Singapura jeuet leubèh geupeureulèe le ureuëng meukapai, bacut-bacut Sabang ka geupeutuwo.

Banda bibeuëh 

Gla Sabang seubagoë banda la'ôt bibeuëh nakeuh geupeuphôn bak watèe Beulanda neupuga banda la'ôt rayeuek nyan thôn 1896. Yôh masa nyan Sabang nakeuh banda la'ôt internasional nyang that na sibôk, na leubèh nibak 20 boh kapai luwa nyang jipiyôh disinan bak tiep uroë. Bak akhé abad keu-19 nyan banda la'ôt Sabang geuthèe di dônya keu banda la'ôt nyang that peunténg di Asia Riwayat banda la'ôt bibeuëh nyan gadoh bak watèe Jeupang jitamong keunan thôn 1942. Lam gabuëk prang dônya II banda la'ôt nyan ka hana meupakoë le. Bak watèe Jeupang talô prang, Beulanda mantong neuanggap nyan banda la'ôt bibeuëh, meunan pih keuadaan banda la'ôt nyan hana cit geupeusaneut. Meunan keuh meseubab ngon nyan ka sampoë hana le kapai nyang peugot Sabang seubagoë teumpat peuniyôh bak masa nyan.

Dudoë bak thôn 1963 Sabang reuncana geupuga keulayi seubagoë banda la'ôt bibeuëh, nyang geueuphôn ngon survey nyang geupeugot lé Lembaga Penelitian Fakultas Ekonomi Universitas Syiah Kuala, Banda Acèh. Meutamah lom ngon beureutôh seungkèta antara Indônèsia ngon Malaysia jeuet keu reuncana nyan geudukông lé peumerèntah Indônèsia. Laju geupeuteubiët Perpres No. 10 tahôn 1963, raseumi lom Sabang jeuet keu banda la'ôt bibeuëh nyang geupeukong lom ngon qanun peumerèntah UU No. 3 & 4 thôn 1970, nyang meukeusud qanun nyan geupeugot Sabang keu banda transito ekspor ngon impor. Geupeunyata cit Sabang nyan (lam areuti mandum wilayah kotamadya) seubagoë banda industri, pariwisata, ngon pusat meuniaga.

Keu ngon peu laksana buët nyan geupeuna saboh diwan keurija nyang geukheun Dewan Daerah, seubagoë nyang meulaksana mandum keurija Dewan Daerah, geupeugot Badan Pengusahaan Daerah Perdagangan dan Pelabuhan Bebas Sabang (BPDPPBS) nyang geupimpén lé sidroë administrator (syahbanda). Seunyata jih qanun nyang geuatô lam UU No. 3 & 4 thôn 1970 golom meu asé keuh sampoë 'an jinoë. Jeuet keu syok keuh ureuëng meupangkai keu geupula pangkai di Sabang nyan. Meuseubab nyang na geu atô cit peunutôh barang impor nyang jitamong u wilayah duane di Indônèsia (Sabang) lagèe lam SK Dewan Daerah No. 71 thôn 1982.

Ngon le that barang nyang geupeutamong u Sabang hana geucok hak pajak keu neugara, sampoë jeuet keuh bak watèe nyan le that ureuëng mita raseuki u Sabang ngon cara neumeuniaga barang. Neucok barang neubloë di Sabang neupeuwoë u darat Acèh neumeukat keu neuteumèe laba dari buët nyan. Istilah bahsa keu neubuët nyan na keuh geukheun meujèngèk, ma'na jèngèk lam narit panyang jih nakeuh jenggo ekonomi.

Ureuëng neuduëk si Sabang meuhubông u Acèh ngon kapai ië dari banda la'ôt Balohan, na cit nyang geu po rot ateuëh dari bandara Cot Bak U nyang na 2 km dari banda Sabang, bandara nyan atra TNI-AU, tiep uroë na neupiyôh kapai badan ubeut nyang geupo dari Bandara Sultan Iskandar Muda Blang Bintang, Acèh Rayek.

Ceunatat

Peunawôt luwa 
 Web raseumi

Acèh